b'\n_START_ARTICLE_\nTre\xc4\x8dentas\n_START_PARAGRAPH_\nTre\xc4\x8dentas (it. trecento, liet. \xe2\x80\x9etrys \xc5\xa1imtai\xe2\x80\x9c)\xc2\xa0\xe2\x80\x93 Italijos meno periodizacijoje laikotarpis tarp 1300 ir 1400\xc2\xa0m. Europos meno periodizacijoje tre\xc4\x8dentas apytiksliai atitinka Italijos protorenesanso laikotarp\xc4\xaf (kuris prasid\xc4\x97jo XIII a. pb. ir baig\xc4\x97si apie 1400\xc2\xa0m.)._NEWLINE_Tre\xc4\x8dento menas Italijoje paprastai siejamas su Toskanos miest\xc5\xb3 dail\xc4\x97s mokyklomis: Sienos dail\xc4\x97s mokykla, kurios reik\xc5\xa1mingiausia asmenybe buvo Du\xc4\x8das, ir Florencijos dail\xc4\x97s mokykla, kurios reik\xc5\xa1mingiausia asmenybe buvo D\xc5\xbeotas. I\xc5\xa1kiliausiu XIV a. Europos menininku ir vienu \xc4\xaftakingiausi\xc5\xb3 vis\xc5\xb3 laik\xc5\xb3 \xc4\xafvardijamas D\xc5\xbeotas. Sienos mokykla buvo konservatyvesn\xc4\x97, labiau prisilaik\xc4\x97 Bizantijos ir gotikos meno form\xc5\xb3. Florencijos mokykla buvo kur kas novatori\xc5\xa1kesn\xc4\x97. XIV a. Italijos vaizduojamajame mene dominavo krik\xc5\xa1\xc4\x8dioni\xc5\xa1kosios religijos tematika._NEWLINE_Paprastai priimama, kad Sienos mokykla XIV a. pirmoje pus\xc4\x97je savo meninink\xc5\xb3 asmenyb\xc4\x97mis (Simon\xc4\x97 Martinis, broliai Lorence\xc4\x8diai) \xc5\xa1iek tiek pirmavo prie\xc5\xa1 Florencijos iki 1348 m. maro, kuris sunaikino dideles dalis abiej\xc5\xb3 miest\xc5\xb3 gyventoj\xc5\xb3. Romoje k\xc5\xabr\xc4\x97 \xc4\xaftakingas tre\xc4\x8dento mozaikinikas Pjetras Kavalinis. Florencijoje ra\xc5\xa1\xc4\x97 literatai Dant\xc4\x97, Petrarka ir D\xc5\xbeovanis Boka\xc4\x8das, muzik\xc4\x85 k\xc5\xabr\xc4\x97 Fran\xc4\x8deskas Landinis. Kvatro\xc4\x8dento Italijoje pirmaujan\xc4\x8dia tapo Florencijos mokykla, kuri i\xc5\xa1pl\xc4\x97tojo D\xc5\xbeoto atradimus dail\xc4\x97je.\n_START_SECTION_\nDarb\xc5\xb3 galerija\n_START_PARAGRAPH_\nKai kurie i\xc5\xa1 pla\xc4\x8diai \xc5\xbeinom\xc5\xb3 ital\xc5\xb3 tre\xc4\x8dento meninink\xc5\xb3 k\xc5\xabrini\xc5\xb3:'